गुवाहाटी , जानुवारि 11 : थांनाय गोजां बोथोरनि पारलियामेन्टनि जथुमायाव मिरु सरकारआ मावथांखि बादियै आसामनि मोन 6 गोजौ थाखोनि हारिसाफोरनो ST बिमुंनि गनायथि होनो थाखाय Constitution ( Scheduled Tribes ) Order ( Amendment ) Bill , 2019 खौ फोसावनायाव आसामनि थाखाय सेडियुल ट्रायब ( ST ) आरो सेडियुल ट्रायब ( ST ) बिमुंनि दाबि खालामग्रा एबा मोन्नैबो हान्जाया गोजोन्नाय मोनाखै । ब्रिहस्पथिबाराव Coordination Committee of the Tribal Organizations of Assam ( CCTOA ) आफादनि गाहाय कर्डिनेटर आदित्य' काक्लारि बिथांआ गुवाहाटी नोगोरमानिफ्राय खौरांगिरिफोरनि सिगांआव बुङोदि , मिरु सरकारनि बिजेपि दैदेन्नाय सरकारा ट्रायबेल सुबुंफोरनि बेरेखा , बिथांमोनहा आसामनि ट्रायबेल सुबुंफोरखौ गादबनानै दोन्नो थाखाय पारलियामेन्टनि जथुमायाव सेडियुल ट्रायबनि बिल 2019 खौ फोसावनानै होदों , ST बिलआ केबिनेटआव गनायथि मोनाखै , आरो मोन 6 हारिसाफोरा ST बिमुंनि थाखाय आखुथायबो गैया , भारत सरकारा रेजिस्तार जेनेरल अव इंन्डीया ( RGI ) आरो नेशनेल कॉमिसन पर सेडियुल ट्रायब ( NCST ) खौ बुजायनानै बिलखौ फोसावनो नाजादों , सैथो बाथ्राया जाबायदि , आसामनि मोन 6 हारिसाफोरनो ST बिमुंनि गनायथि होनो थाखाय RGI आ नायबिजिरनानै ST नि आखुथायफोर गोयैनि थाखाय खन 8 निबो बारा रेजेक खालामखांबाय , मिरु सरकारा थाबैनो बिलखौ बोखारफिन्नांगौ , बिजेपि दोलोआ दसे समनि खाबुनिथाखाय गोहोनि उखैनाय मोन्नानै राजखान्थिआरि खाबु लानो नागिरदों होन्ना बिथां काक्लारिआ बुंबावो । मिरु सरकारनि ST बिलखौ हेंथा खालामनानै काक्लारि बिथांआ बङोदि , 11 जानुवारि सुक्रबाराव फुंनि 5 रिंगानिफ्राय बेलासेनि 5 रिंगासिम जों बिलखौ हेंथा खालामनानै 12 घन्टा आसाम बन्द' फोसावदों , फैगौ 14 जानुवारि अक्टआव जों बिलखौ सावगोन आरो जोबनायाव गोदान दिल्लीआव बिजिरगिरि आरो हादोरनि एन्ट्रपलजिसफोरजों मेल जथुमा खुंगोन , फैगौ फेब्रुवारि दान्नि गिबि सप्तानिफ्राय बिजेपि होखार आरो आसाम रैखाथि खालाम जथुमा खुंलांगोन ( Drive - BJP - away and Save - Assam ) । साफ्रोमबो बिजेपि दोलोजों थानाय दैदेनगिरिफोरखौ पार्टीनिफ्राय आखाय दैखांनो थाखाय जों खावलायो । जेब्ला आसामनि गिबि मंतेरीआनो सासे सेडियुल ट्रायब हारिनि सुबुं अब्लासो बिलखौ थिसन्नानै आसाम हादोरसाखौ खैफोदआव खोख्लैनो नाजादों " होन्ना बिथांआ बुंबावो । CCTOA नि लिंथुमगिरि आरो बर' फरायसा आफादनि गाहाय आफादगिरि प्रमद बर' बिथांआ बुङोदि , " जों रावनिबो हारि जौगाखांनायनि बेरेखा नङा , मिरु सरकारा मोन 6 हारिनो ST होनानै आसाम हादोरसायाव थाखानाय ST सुबुंफोरखौ खैफोदआव खोख्लैनो नागिरदों । मिरु सरकारनि खुंथायाव थानाय दोलोआ दसेल' समनि राजखान्थिआरि खाबुनि थाखाय बे खामानिखौ मावनो सिगांदों , जों बेखौ माब्लाबाबो गनायनानै लाया आरो बेखौ दानो होआ " होन्ना बिथांआ बुंदेरो । फारसेथिं दुलाराय आसाम कछ - राजबंसि सन्मिलनि आफादआ ST बिलखौ सोदांनो नाजादोंब्लाबो गोजोन्नाय मोनै फोरमायदों । आफादगिरि बिरेन सायकिसा बिथांआ गुवाहाटीआव खौरांगिरिफोरनि सिगांआव बुङोदि , दासिमबो बिजेपि सरकारा ST बिलखौ पारलियामोन्टआव सोदांनो हायाखै आरो हादोरसायाव दिन्दां खालामनानै दोनदों , बिथांआ बुंबावोदि , थांनाय 2014 माइथायनि लख सभा बिसायखथिनि सांग्रांथि मेलआव हादोरनि गाहाय मंत्री नारेन्ड्र मोडी बिथांआ गोहोआव फैनाय लोगो लोगो हादोरसानि मोन 6 हारिसाफोरनो 6 दान्नि गेजेरावनो ST बिमुंनि गनायथिखौ होगोन होन्ना बुंदोंमोन , नाथाय बिथांआ जेबो खामानिखौ मावफुङाखै । 4 खावसे बोसोर थांनायनि उनाव जेब्ला गोदान लख सभा बिसायखथि सौफोयो अब्लासो पारलियामेन्टनि जथुमायाव थिसनदों , जों बिलखौ जानुवारि दाननि 31 अक्टनि सिगां सोदांनो थाखाय दाबि खालामो , ST बिमुंखौ लानानै जों आरो सहायनो हाला , जुदि बे खामानिखौ मावफुङाब्ला फैगौ लख सभानि बिसायखथिआव बिजेपि दोलोनि बेरेखा धर्ना होगोन होन्ना बिथांमोनहा सरकारखौ हुमखि सन्मलननि गाहाय बोसोनगिरि दुर्लभ चामुवा बिथांआ बुङोदि , कछ - राजबंसिफोरनो ST बिमुंनि गनायथि होनो थाखाय बेयो गिबि राजखान्थि गेलेनाय नङा । 1996 माइथायनि IK Gujral सरकारनि खुंथायाव थानाय समाव कछ - राजबंसि हारिनि सुबुंफोरखौ ST होन्नानै फोसावदोंमोन आरो दाफुंजानाय खमिटिआबो हेफाजाब होदोंमोन , नाथाय माबोरैबा उनाव बुरखांफिन्नाय जायाखैमोन । 2002 माइथायाव अटुल बिहारि भाजपेयी खुंथायाव थानाय समाव गासै 142 हारिसाफोरनो ST बिमुंनि गनायथि होदोंमोन नाथाय आसामनि मोन 6 हारिसाफोरा थालांदोंमोन , आरो बेबादिनो दानि बिजेपि सरकारा बेबादिनो खालामनो नागिरदों होन्ना बिथांआ बुङो । फारसेथिं सन्मिलनि आफादआ CCTOA नि गाहाय आदित्य' काक्लारि बिथांखौ मोन 6 हारिनि ST बिमुं होनायनि फारसे जेबो बुंनो मोना होन्नानै हुमखि होदों । 
बिजेपि सरकारआ ओनसोलाव गोहोनि उखैनाय मोन्नानै आखुथाय गोयै सुबुंफोरनो ST होनो नाजादों : आदित्य' काक्लारि